A Szovjetunió felbomlásával a Kalinyingrádi terület Oroszország fennhatóság alatt maradt és annak Litvánia és Lengyelország által határolt, az anyaországból közvetlen szárazföldi úton meg nem közelíthető exklávéjává vált. Az addigi zárt katonai övezetnek számító terület a 90-es évektől kezdve külföldiek számára is látogathatóvá vált. A nyitás után hamar beindult az egykori Kelet-Poroszország emlékeire koncentráló, főleg Németországból érkező ún. „"nosztalgia-turizmus"", de a város oroszajkú lakóinak körében is elkezdett feléledni a német múlt iranti érdeklődés. Az 1990-es évek elején újjáépítésre került a Második világháborúban szintén az alapfalakig kiégett, ám a szovjet időkben el nem bontott gótikus königsbergi dóm, amely felvetette a Kastély újjáépítésének kérdését is. A kalinyingrádi városvezetés pedzegetni kezdte a Kastély az orosz kultuszminisztérium támogatásával történő rekonstrukcióját, amely azonban a szerkezetileg fennmaradt königsbergi dóm újjáépítésével ellentétben jóval nehezebb és költségesebb feladatnak ígérkezett. Az újjáépítés helyett a város újraköveztette a teret.